 סימן ג - בכמה דינין דנין. ובו ד' סעיפים:
פחות משלשה אין דיניהם דין אפי' לא טעו אא''כ קבלום בעלי דינים או שהוא מומחה לרבים: (ובזמן הזה אין דנין דין מומחה לרבים שידון ביחידי בע''כ של אדם) (מהרי''ו סי' קמ''ז) כל שאינם שלשה (ולא קיבלום עליהם ואינם מומחים לרבים) (טור) אפי' הם סמוכים בא''י הודאה שמודים בפניהם כמי שמודה חוץ לב''ד ויכולים להחליף טענותיהם שטענו בפניהם והכופר בפניהם ואח''כ באו עדים לא הוחזק כפרן אבל השלשה אע''פ שאינם סמוכים ההודאה בפניהם כהודאה בב''ד וכן בכופר ואח''כ באו עדים הוחזק כפרן ואינו יכול לחזור ולטעון: